O parte dintre voi știți “speța”, pentru cei care n-o știți, o reiau acum, pe scurt:

Acum un an, pe vremea asta, ridiculizam, pe blog, tradiția de 15 ani a ziarului financiar BURSA de a scoate calendare anuale cu angajatele publicației, îmbrăcate sumar și expuse în tot felul de ipostaze penibile care li s-au părut sexy “stiliștilor” fotografiilor: ba cocoțate pe masă, ba trântite pe gresie, ba urcate pe vreun gard, ba fooooarte aplecate să caute într-un sertar și așa mai departe. Ați înțeles bine, da, timp de 15 ani, angajatele unei publicații cu profil economic au pozat crăcănate, aplecate mult, cu fustele sumețite sau chiar în chiloței, în ipostaze absolut degradante și umilitoare care ar putea interesa, la o adică, nu doar opinia publică, ci și Consiliul Național pentru Combaterea Discriminării.

Cum nu puteam să comentez cele 14 calendare penibile, fără să și demonstrez vizual că sunt penibile, am făcut capturi de pe site-ul BURSA, cu care mi-am ilustrat postarea. Câte 2 capturi din fiecare calendar am postat și am dat, evident, sursa, cu link către site-ul publicației, unde se găseau toate pozele, accesibile la liber (la momentul acela), pentru oricine ar fi dorit să le vadă. Puteți vedea postarea despre care vorbesc aici.

Urmarea: Florian Goldstein, patronul revistei BURSA, a încercat mai întâi să mă preseze prin terți să scot fotografiile. Era supărat că mi-am bătut joc de munca lui. Nu le-am scos, evident. A urmat o notificare de la avocații domniei sale, în care eram amenințată chiar și cu închisoarea. Am povestit despre ea aici. Nu m-am intimidat nici în urma notificării, așa că societatea care editează BURSA m-a chemat în judecată, acuzându-mă de încălcarea drepturilor de autor și cerându-mi daune de 50 de lei, pentru fiecare zi care urma să curgă până la soluționarea de către instanță.

Vi se pare ciudat și trist că o instituție de presă a ales să atace în instanță libertatea de exprimare a unui jurnalist și blogger, folosindu-se de legea dreptului de autor, nu? Și mie mi s-a părut, cu atât mai mult cu cât… ghiciți cine a înființat Bucarest Hebdo, în 2015, în memoria jurnaliștilor asasinați de la Charlie Hebdo. Exact, Grupul de presă BURSA. Ghiciți și ce temă a avut primul număr din acest Bucarest Hebdo? Libertatea de exprimare, evident. Ironic, nu? E clar că domnul Florian Goldstein prețuiește enorm libertatea de exprimare, dar doar pe a celor care nu îi critică “realizările”.

“Realizările”, respectiv penibilele calendare despre care vorbim, sunt considerate însă “opere” de legea 8/1996 (care nu exclude fotografia din definiția “operei”). Articolul 33 din aceeași lege permite utilizarea de scurte citate din operă, fără consimțământul autorului. Rezultă că eu nu i-am încălcat drepturile de autor domnului Goldstein. În schimb, dumnealui a încercat să-mi limiteze mie dreptul la liberă exprimare, printr-un proces, intimidând în același timp și pe oricine ar mai fi fost tentat să-i critice vreodată manifestările artistice sau de vreun alt fel.

Ieri s-a dat sentința, pe fond, în acest proces ridicol și absurd. Instanța a respins cererea domnului Goldstein de obligare a mea la înlăturarea fotografiilor de pe blog, precum și solicitarea de daune în valoare de 50 lei/zi. Adică, dumnealui a pierdut, iar eu am câștigat.

Le mulțumesc mult avocatului Doru Costea, care m-a reprezentat, și Lianei Ganea, Mariei Popa și lui Răzvan Martin de la Asociația ActiveWatch, un ONG care nu susține libertatea de exprimare doar în teorie, prin organizarea de simpozioane, ci și practic, în cazuri cât se poate de concrete.

Firesc, logic și de bun simț ar fi ca lucrurile să se oprească aici și să nu ne mai pierdem unii altora timpul prin instanțe, dar rămâne la latitudinea domnului jurnalist Florian Goldstein (jurnalist și mare promotor al libertății de exprimare, altfel) dacă va face apel sau nu.

Foto Shutterstock

LATER EDIT, 19 aprilie 2016: Da, domnul jurnalist a făcut apel. 🙂 Vă țin la curent.

LATER EDIT, 14 octombrie 2016: S-a pronunțat și Tribunalul București. A respins apelul ca nefondat, dându-mi câștig de cauză. Sentința e definitivă.